| **Martin Balluch** |
| --- |
|  |
| Gimė | 1964 m. spalio 12 d. (58 metai)Vienoje, Austrijoje |
|  |
| Veikla | NVO vadovas |
| Sritis | gyvūnų teisės |
| Organizacijos | Verein Gegen Tierfabriken |
| Pareigos | prezidentas |
|  |
| Išsilavinimas | MA, Dr. |
| Alma mater | Vienos universitetas, Heidelbergo universitetas |

**Martin Balluch** (g. 1964 m. spalio 12 d.) – austrų fizikas ir gyvūnų teisių aktyvistas. 1999 m. jis buvo vienas iš Austrijos veganų asociacijos įkūrėjų, o nuo 2002 m. iki dabar eina nevyriausybinės organizacijos *Verein Gegen Tierfabriken* (liet. *Susivienijimas prieš industrinę gyvulininkystę*) prezidento pareigas. Filosofas Peter Singer yra įvardinęs M. Balluch kaip „vieną iš svarbiausių gyvūnų teisių atstovų pasaulyje, siekiantį reformų neprievatiniu, demokratiniu keliu".

Biografija
----------

Martin Balluch gimė Vienoje. 1986 ir 1987 m. Vienos universitete baigė matematiką ir astronomiją, o 1989 m. įgijo fizikos daktaro laipsnį Heidelbergo universitete, Vokietijoje. 1990–1997 m. dirbo tyrimų asistentu Kembridžo universitete, Anglijoje.

Gyvūnų teisių judėjime pradėjo dalyvauti 1985 m. o 1997 m. nusprendė nutraukti akademinę karjerą ir tam skirti visą savo laiką. 1999 m. jis buvo Austrijos veganų asociacijos bendraįkūrėjas, o 2002 m. tapo nevyriausybinės organizacijos *Verein Gegen Tierfabriken* (VGT) prezidentu.

Martin Balluch yra žinomas dėl savo vaidmens stiprinant gyvūnų apsaugą Austrijoje. Jo vadovavimo VGT metu buvo pasiektas draudimas Austrijos ribose cirko pasirodymuose naudoti laukinius gyvūnus; įvesta „gyvūnų įgaliotinio" pareigybė devyniose Austrijos žemėse (pareigūnai rūpinasi teisine gyvūnų gynyba); uždrausta prekiauti šunimis ir katėmis gyvūnų parduotuvėse; nutraukti bandymai su primatais; ir kita.

2008 gegužės 21 d. Balluch kartu su 9 kitais gyvūnų teisių aktyvistais buvo suimtas pagal organizuoto nusikalstamumo įstatymą, įtariant kriminaline veikla. Po daugiau nei trijų mėnesių visi įtariamieji buvo paleisti nepareiškus konkrečių kaltinimų, tačiau tyrimas ir įrodymų rinkimas nebuvo nutrauktas. Anot paties Balluch, tai buvo bandymas susidoroti ir sužlugdyti progresyvų Austrijos gyvūnų apsaugos judėjimą. 2010 kovo 2 d. prasidėjo teismo procesas, Balluch ir dar 12 kitų gyvūnų teisių aktyvistų buvo pareikšti kaltinimai priklausymu nusikalstamai grupuotei. Lygiai po keturiolikos mėnesių, 2011 gegužės 2 d. teismas atmetė visus kaltinimus ir pripažino, kad VGT yra teisėtomis priemonėmis veikianti organizacija.

Požiūris į gyvūnų teisių įgyvendinimą
-------------------------------------

Martin Balluch teigia, jog gyvūnų teisių tikslai gali būti pasiekti palaipsniui, kovojant už gyvūnų naudojimą ribojančius, draudžiančius arba gyvūninių produktų gamybą apsunkinančius įstatymus. Tuo pačiu turi būti vykdomas visuomenės švietimas, paaiškinant, kodėl tokie įstatymai reikalingi, ir veganiško gyvenimo būdo propagavimas, darant jį prieinamesnį bei patogesnį. Anot jo, tokie žingsniai padėtų žmonėms be didesnių pastangų atsisakyti šiuo metu iš gyvūnų gaunamų produktų ar paslaugų ir privestų prie gyvūnų teisėms palankių socialinių pokyčių.

Bibliografija
-------------

* *Widerstand in der Demokratie: Ziviler Ungehorsam und konfrontative Kampagnen*. Wien: Promedia, 2009
* *How Austria Achieved a Historic Breakthrough for Animals*. paskelbta *In Defense of Animals: The Second Wave*. Wiley-Blackwell, 2006

Išnašos
-------

1. ↑  Singer, Peter. In Defense of Animals: The Second Wave. Blackwell, 2006. p. vii
2. ↑  Singer, Peter. Of great apes and men, The Guardian, 18 July 2008
3. ↑  Curriculum vitae – Martin Balluch
4. ↑  Singer, Peter. In Defense of Animals: The Second Wave. Blackwell, 2006. p. vii
5. ↑  List of successful campaigns
6. ↑  Tierschützer enthaftet Archyvuota kopija 2010-04-11 iš Wayback Machine projekto. Die Presse, 2008-09-02
7. ↑  Freed campaigner blasts 'biased' policing. Austriantimes.at, 2008-09-03
8. ↑  Mafia-Paragraf: Anklage gegen drei weitere Tierschützer, Die Presse, 2010-02-01
9. ↑  Tierschützerprozess-Live: Freispruch[neveikianti nuoroda], noe.orf.at, 2011-05-02
10. ↑  Martin Balluch – The Interview Archyvuota kopija 2008-03-05 iš Wayback Machine projekto. abolitionist-online.com


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RGyvūnų apsauga |
| --- |
|  |
| Idėjinės kryptys | 
Elgesio su gyvūnais etika • Gyvūnų teisės • Gyvūnų gerovė |
|  |
| Teoretikai, rašytojai | 
Peter Singer • Tom Regan • Gary Francione • Richard Ryder • Steven Wise • Carol Adams • Jeremy Bentham • Roger Yates • Andrew Linzey • Bob Torres • Marc Bekoff • Henry Stephens Salt |
|  |
| Susijusios sąvokos | 
Antropocentrizmas • Rūšizmas • Moralinė šizofrenija |
|  |
| Veiklos sritys | 
Medžioklė (banginių medžioklė) • Žvejyba • Zoologijos sodai • Prekyba dramblio kaulu • Bandymai su gyvūnais • Gyvūnų sportas (kruvinasis sportas) • Gyvulininkystė (intensyvi gyvulininkystė) • Gyvūnų eutanazija • Cirkas su gyvūnais |
|  |
| Sprendimai | 
Veganizmas (veganiška žemdirbystė) • Vegetarizmas • Eksperimentų su žmogbeždžionėmis draudimas • Veganarchizmas • Gyvūnų globa |
|  |
| Aktyvistai | 
Martin Balluch • Donald Watson • Rod Coronado • Barry Horne • Ronnie Lee • Keith Mann • Ingrid Newkirk |
|  |
| Organizacijos, aktyvistų grupės | 
ALF • PETA • Vegan Society • LGGD |
|  |
| Kampanijos | 
AuGalingas pirmadienis |
|  |
| Filmai | 
Žemiečiai |

 |